আগেই বলেছি এক সময় চলন বিল ছিল এক হাজার পঁচাশি বর্গ কিলোমিটার। সেটি কমে কমে বর্তমানে ৩৬৮ বর্গ কিলোমিটারে এসে দাঁড়িয়েছে। এটা হলো আকারের দিক থেকে কমে যাওয়া। অন্য দিকে চলন বিলের পানিতে ছিল হাজার হাজার প্রাণী। বাংলাদেশের মিঠা পানির ২৬০ প্রজাতির মিষ্টি মাছের মধ্যে প্রায় অধিকাংশ মাছই এই চলন বিলে পাওয়া যেত। কিন্তু এখন তার ধারেকাছেও নেই। গালিব এবং তার সহযোগী গবেষকরা ২০০৯ সালে গবেষণা করে দেখেছেন এ বিলে এখন ৮১ প্রজাতির মাছ পাওয়া যাচ্ছে। আর এর মধ্যে ৭২টি দেশীয় এবং ৯টি বিদেশী প্রজাতির মাছ। চলন বিলের কই মাছ খুবই বিখ্যাত ছিল। রাজ-রাজা, জমিদার, প্রধানমন্ত্রীদের প্রিয় খাবার ছিল এই চলন বিলের কই। কিন্তু আজ কোথায় সেই চলন বিলের কই! যা আছে, তাকে থাকা বলে না। বলে, না থাকা। তাহলে বুঝতেই পারছো, মাছের বর্তমানে কী অবস্থা এ বিলে। শুধু তা-ই নয়, অন্যান্য মাৎস্যসম্পদ যেমন শামুক, ঝিনুক, কুচিয়া, চার প্রজাতির কচ্ছপও সাপের সংখ্যা এখন যারপরনাই কমে গেছে। কমে গেছে পাখির বিভাগীয় শহর চলন বিলের নানা প্রজাতির পাখি। আগের মতো পাখির দেখা আর চলন বিলে চোখে পড়ে না। না দেশী পাখি না অতিথি পাখি। চোখে পড়ে না পাখিদের হৃদয় জাগনিয়া কলতান। নানা বর্ণের শাপলা ও পদ্ম ফুলের সমারোহে কোথাও কোথাও পাখির স্তর চোখে পড়তো না। মনে হতো পানির ওপর শাপলা ও পদ্য ফুলের গালিচা পাড়া কোনো স্বর্গীয় স্থান। সে রকম আর চোখে পড়ে না। চোখে পড়ে না বিভিন্ন গুল্মলতা। বর্ষার প্রথম থেকে হেমন্ত পর্যন্ত বিখ্যাত এ চলন বিলে ঘাড় ও মাথা উঁচু করে সটান দাঁড়িয়ে থাকতো চোখ জুড়ানো বেগুনি লাল ও সাদা শাপলা। এগুলোর পরিমাণ কমে গেছে অতিমাত্রায়।